S-363/2014

Mál þetta, sem dómtekið var 20. júní síðastliðinn, var höfðað með ákæru lögreglustjórans á höfuðborgarsvæðinu, dagsettri 8. apríl sl., á hendur V-x-x S-x-x, kt. 000000-0000, Fangelsinu Litla-Hrauni, Eyrarbakka, Reykjavík, og R-x-x J-x-x, kt. 000000-0000, Engihjalla 9, Kópavogi,

„fyrir eftirtalin brot framin á árinu 2013:

I.

Auðgunarbrot:

1. Á hendur ákærðu V-x-x og R-x-x, fyrir þjófnað í félagi, með því að hafa 12. október versluninni Around Iceland, Laugavegi 18B í Reykjavík stolið fjórum úrum af gerðinni Islandus, Islandus 1919, Islandus Chronograph og Frisland 1941, samtals að verðmæti kr. 1.547.000,-.

Telst þetta varða við 244. gr. almennra hegningarlaga nr. 19, 1940.

2. Á hendur ákærða V-x-x fyrir þjófnað í félagi við A, með því að hafa aðfaranótt fimmtudagsins 28. nóvember í auðgunarskyni á Fosshóteli við Barónsstíg í Reykjavík farið heimildarlaust í tvígang inn í eldhús og bar hótelsins og stolið þaðan, 7 áfengisflöskum, að andvirði kr. 48.677,- og peningum, kr. 30.975,- heildarverðmæti kr. 79.652,-.

Telst þetta varða við 244. gr. almennra hegningarlaga nr. 19, 1940.

3. Á hendur ákærða V-x-x fyrir þjófnað í félagi við A og til vara hylmingu, með því að hafa að morgni fimmtudagsins 28. nóvember brotist inn í húsnæði Sway að Fiskislóð 31 í Reykjavík, með því að spenna upp eldvarnahurð og stolið þaðan Apple Cinema Display tölvuskjá, en tölvuskjárinn fannst í vörslum ákærða og A sama morgun í íbúð ákærða V-x-x S-x-x að Fiskislóð, þrátt fyrir að ákærða væri það ljóst að um þýfi væri að ræða og þannig haldið tölvunni ólöglega fyrir eigandanum, en lögregla fann tölvuna þann dag eftir húsleit þar sem ákærði var staddur.

Telst þetta varða við 244. gr. og til vara 1. mgr. 254. gr. almennra hegningarlaga nr. 19, 1940.

II.

Á hendur ákærða V-x-x:

4. ............................

5. Fyrir þjófnað, með því að hafa að kvöldi mánudagsins 18. nóvember brotist inn í sumarhúsið að Hlíðarbraut 3, Reykjaskógi í Biskupstungum, með því að spenna upp hurð og stolið þaðan 9 flöskum að léttvíni.

Telst þetta varða við 244. gr. almennra hegningarlaga nr. 19, 1940.

6. Fyrir hylmingu, með því að hafa mánudaginn 16. september haft í vörslum sínum að Spóahólum 2 í Reykjavík, þar sem ákærði V-x-x dvaldist, þýfi úr eftirtöldum innbrotum, (sbr. munaskrá lögreglu nr. 99999), síma af gerðinni iphone 4s svartur, sem tilkynntur var stolinn 6. ágúst, en símanum var stolið 22. júlí 2013 við Seljavallalaug undir Eyjafjöllum, sbr. mál nr. 007-2013-40735, síma af gerðinni iphone 5 hvítur, sem tilkynntur var stolinn 18. september 2013 af veitingastaðnum Harlem bar, Tryggvagötu 22 í Reykjavík, sbr. mál lögreglu nr. 007-2013-48975, og rúmdýna frá versluninni Svefn og Heilsu, en brotist var í gám á vegum verslunarinnar að Völuteigi 19 Mosfellsbæ, en 19 dýnum var stolið þaðan úr vörugám mánudaginn 9. september 2013, sbr. mál lögreglu nr. 007-2013-47280 og þannig haldið mununum ólöglega frá eigendum sínum fram til 16. september sama dag, þrátt fyrir að ákærða væri ljóst að um þýfi var að ræða, en lögregla fann munina eftir leit.

Telst þetta varða við 1. mgr. 254. gr. almennra hegningarlaga nr. 19, 1940.

7. Fyrir umferðarlagabrot, með því að hafa aðfaranótt 19. nóvember ekið bifreiðinni NJ-720 undir áhrifum ávana- og fíkniefna óhæfur til að stjórna bifreiðinni örugglega (tetrahýdrókannabínól í blóði 0,8 ng/ml) og sviptur ökuréttindum austur Laugarvatnsveg við Úthlíð í Biskupstungum, þar sem lögregla stöðvaði aksturinn.

Telst þetta varða við 1., sbr. 2. mgr., 45. gr. a, og 1. mgr. 48. gr., sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006.

Þess er krafist að ákærðu verði dæmdir til refsingar og til greiðslu alls sakarkostnaðar og og ákærða V-x-x S-x-x til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44, 1993 og 18. gr. laga nr. 66, 2006.

Einkaréttarkröfur:

Af hálfu B, f.h. Originals ehf. 000000-0000 vegna þjófnaðar á 4 úrum úr verslun Around Iceland að Laugavegi 18 b í Reykjavík 1. október 2013, er krafist skaðabóta úr hendi ákærðu V-x-x S-x-x og R-kk-ef J-x-x að fjárhæð kr. 1.547.000,- með vöxtum skv. 1. mgr. 8. gr. laga nr. 38, 2001 um vexti og verðtryggingu, frá 13.10.2013 þar til mánuður er liðinn frá birtingu kröfunnar, en síðan dráttarvaxta skv. 1. mgr. 6. gr., sbr. 9. gr. sömu laga, frá þeim degi til greiðsludags.“

Við aðalmeðferð féll ákæruvaldið frá 4. ákærulið í II. kafla ákæru og þar með féll niður bótakrafa varðandi þann ákærulið. Þá féll það frá ákæru fyrir þjófnað í 3. lið I. kafla ákæru en hélt við ákæru fyrir hylmingu.

Ákærðu neita sök í 1. lið I. kafla ákæru en að öðru leyti hefur ákærði V-x-x játað sök. Ákærði R-x-x krefst sýknu. Ákærði V-x-x krefst sýknu af ákæruefni 1. liðar I. kafla en að öðru leyti vægustu refsingar. Þess er krafist að bótakröfunni verði vísað frá dómi. Þá er þess krafist að sakarkostnaður verði greiddur úr ríkissjóði, þar með talin málsvarnarlaun.

II

Málavextir varðandi 1. lið I. kafla ákæru eru þeir að lögreglan var kvödd að nefndri verslun sunnudaginn 13. október 2013. Þar hafði verið stolið 8 úrum að verðmæti um tvær og hálf milljón króna. Úrin höfðu verið í læstum skáp og voru ekki ummerki um að hann hefði verið brotinn upp. Böndin bárust að ákærðu og A. Við yfirheyrslu hjá lögreglu kvað A ákærða V-x-x hafa stolið úrunum en hann hefði ætlað að aðstoða hann við að selja þau. Ákærði V-x-x neitaði sök í fyrstu en bar síðan að hafa stolið fjórum úrum og hefði meðákærði staðið á verði á meðan. Merkti ákærði við myndir af þeim úrum er hann kvaðst hafa stolið. Ákærði R-x-x viðurkenndi að hafa farið með meðákærða inn í verslunina og hafa vitað hvað hann ætlaði að gera. Hann kvað meðákærða hafa tekið fjögur úr og benti á þau á myndum.

Að öðru leyti verða málavextir ekki reifaðir heldur vísað um þá til ákæru, sbr. 3. mgr. 183. gr. laga nr. 88/2008.

III

Við aðalmeðferð neitaði ákærði V-x-x sök í 1. ákærulið. Hann kvaðst hafa játað sök hjá lögreglu vegna þess að lögreglan hafi lagt hald á hluti í hans eigu og hann hafi játað sök til að fá þá aftur. Játningin hafi verið röng. Hann kvaðst ekki hafa stolið úrunum og benti á að engin úr hefðu fundist í fórum hans. Hann kvaðst hafa sagt það sama og sér hefði verið sagt að meðákærði hefði sagt. Þetta hefði hann gert í þeim eina tilgangi að fá hluti sína til baka. Lögreglumaður hafi sagt við sig að ef hann játaði gæti hann fengið hlutina til baka. Gögn málsins, þar með talinn framburður meðákærða og vitnis hjá lögreglu, voru borin undir ákærða. Hann ítrekaði neitun sína og gaf framangreinda skýringu á framburði sínum hjá lögreglu.

Ákærði R-x-x ítrekaði neitun sína. Hann kvaðst hafa verið á gangi niður Laugaveginn umræddan dag ásamt meðákærða. Meðákærði hefði allt í einu sagt sér að koma í þessa búð og þegar þangað var komið hefði hann sagt honum að líta kringum sig. Eftir það hefðu þeir farið út úr búðinni og hefði þá meðákærði verið með úr. Ákærði kvaðst hafa séð meðákærða taka úr eða eitthvað úr glerskáp í búðinni en sjálfur kvaðst hann ekki hafa tekið úr. Hann kvaðst ekki hafa vitað að meðákærði hefði ætlað að taka úr. Meðákærði hefði beðið sig að líta í kringum sig til að athuga hvort einhver væri að koma og hefði hann gert það en þó ekki vitað til hvers hann hafi átt að gera það. Hann kvaðst hafa gert það og hefði meðákærði verið úti í horni á meðan. Hann kvaðst hafa heyrt í gleri og svo heyrt lás opnast. Þegar þeir voru komnir út úr búðinni hefði meðákærði tekið upp úr og sýnt sér. Þau hafði hann fengið í búðinni. Eftir þetta hefðu þeir farið upp á Hlemm og ekki kvaðst ákærði vita hvað hafi orðið um úrin.

Framangreindur A kom fyrir dóm og var spurður um 1. lið I. kafla ákæru en hann kvaðst lítið muna og bar við mikilli neyslu. Hann bar ekki á móti því að hafa veitt úrum viðtöku en mundi ekki frá hverjum. Þá kvaðst hann hafa vitað að úrin væru stolin, en hann hefði ætlað að hjálpa til að selja þau. Borið var undir hann það sem hann hafði borið hjá lögreglu um að hann hefði vitað að úrin væru stolin og kvaðst hann hafa sagt að hann hefði grunað að þau væru stolin. Nánar spurður kvað hann ákærða V-x-x hafa beðið sig að selja úrin en hann mundi ekki eftir samskiptum við ákærða R-x-x.

Rannsóknarlögreglumaður, sem rannsakaði málið sem ákært er fyrir í 1. lið I. kafla ákæru, staðfesti gögn er hann hafði unnið. Hann kvað lögregluna hafa verið að rannsaka annað mál og séð myndir af úrunum í símagögnum frá framangreindum A. Hann kvað A hafa verið yfirheyrðan og hefði hann vísað á ákærðu sem hefðu verið yfirheyrðir og hefðu þeir játað sök. Framburður beggja hefði verið samhljóða. Rannsóknarlögreglumaðurinn kvað fatnað hafa verið haldlagðan hjá ákærða V-x-x en hann hefði viljað fá hann aftur. Eftir athugun hefði lögreglan komist að því að fatnaðurinn hafi ekki verið þýfi og hefði ákærða verið afhentur hann. Eftir það hefði ákærði játað á sig þjófnaðinn á úrunum.

IV

Ákærðu neita sök í 1. lið I. kafla ákæru. Þeir höfðu báðir játað sök hjá lögreglu eins og rakið var. Ákærði R-x-x hefur viðurkennt að hafa verið með meðákærða í versluninni og heyrt til hans og síðar séð hann með úr eins og rakið var. Þá hefur vitnið A borið um að ákærði V-x-x hafi verið með úr undir höndum er hann hafi grunað að væru stolin. Samkvæmt þessu telur dómurinn sannað að ákærðu hafi stolið úrum eins og þeim er gefið að sök í þessum lið ákærunnar og verða þeir sakfelldir fyrir það. Brot þeirra er rétt fært til refsiákvæðis í ákærunni.

Eftir að 4. liður II. kafla ákæru hafði verið felldur niður og þjófnaðarákæra í 3. lið I. kafla játaði ákærði V-x-x sök samkvæmt ákærunni. Hann verður því sakfelldur samkvæmt ákærunni og eru brot hans þar rétt færð til refsiákvæða.

Ákærði V-x-x var tvívegis sektaður á árinu 2013 fyrir ölvunarakstur og sviptur ökurétti. Sama ár var hann dæmdur í 2 mánaða skilorðsbundið fangelsi fyrir þjófnað og ölvunarakstur. Hann var sviptur ökurétti í 4 ár frá 28. apríl 2014 að telja. Loks var ákærði dæmdur í 8 mánaða fangelsi 19. desember 2013 og sviptur ökurétti ævilangt fyrir auðgunarbrot, ölvunar- og fíkniefnaakstur og fyrir að aka sviptur ökurétti. Refsing ákærða verður ákveðin samkvæmt 77. gr. almennra hegningarlaga auk þess sem honum verður gerður hegningarauki, sbr. 78. gr. sömu laga. Samkvæmt þessu verður ákærði dæmdur í 6 mánaða fangelsi. Þá verður ævilöng ökuréttarsvipting ítrekuð.

Ákærði R-x-x var dæmdur í 9 mánaða skilorðsbundið fangelsi 18. febrúar 2011 fyrir þjófnað og nytjastuld. Hann var dæmdur í 12 mánaða skilorðsbundið fangelsi 3. júlí 2012 fyrir þjófnað og var skilorðsdómurinn dæmdur með. Ákærði hefur nú rofið skilorðið og verður dómurinn tekinn upp og dæmdur með þessu máli, sbr. 60. gr. almennra hegningarlaga. Refsing ákærða verður ákveðin samkvæmt 77. gr. sömu laga og er hún hæfilega ákveðin 15 mánaða fangelsi. Ákærði var 15 ára þegar hann framdi brotin sem hann var dæmdur fyrir í skilorðsbundið fangelsi 18. febrúar 2011. Hann var 16 ára þegar hann framdi brotin sem hann var dæmdur fyrir í skilorðsbundið fangelsi 2. júlí 2012. Hann játaði brot sitt nú þrátt fyrir að telja sig ekki sekan eins og rakið var. Þá er upplýst að ákærði lifir reglusömu lífi. Að þessu öllu athuguðu þykir mega binda refsingu hans skilorði eins og í dómsorði segir.

Bótakrafa Originals ehf. er ekki gerð með þeim hætti sem áskilið er í 2. mgr. 173. gr. laga nr. 88/2008 og verður að vísa henni frá dómi.

Ákærði V-x-x verður dæmdur til að greiða sakarkostnað, málsvarnarlaun og aksturskostnað skipaðs verjanda síns að meðtöldum virðisaukaskatti eins og í dómsorði greinir. Ákærði R-x-x verður dæmdur til að greiða málsvarnarlaun skipaðs verjanda síns að meðtöldum virðisaukaskatti eins og í dómsorði greinir.

A-kk-nf Í-kk-nf héraðsdómari kvað upp dóminn.

D ó m s o r ð :

Ákærði, V-x-x S-x-x, sæti fangelsi í 6 mánuði.

Ákærði V-x-x er sviptur ökurétti ævilangt.

Ákærði, R-x-x J-x-x, sæti fangelsi í 15 mánuði, en fresta skal fullnustu refsingarinnar og falli hún niður að liðnum 3 árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940.

Skaðabótakröfu Originals ehf. er vísað frá dómi.

Ákærði V-x-x greiði 177.791 krónu í sakarkostnað, málsvarnarlaun skipaðs verjanda síns, G-kk-ef S-x-x R-kk-ef hdl., 445.525 krónur og aksturskostnað verjandans, 12.760 krónur.

Ákærði R-x-x greiði málsvarnarlaun skipaðs verjanda síns, B-kk-ef H-kk-ef hrl., 200.800 krónur.

A-kk-nf Í-kk-nf